Frank Jensen (S), 1998-04-01:
Vi besvarer de spørgsmål, der bliver rejst herinde, og vi forsøger også at gøre det inden for de meget korte frister, der er i Folketinget, når det drejer sig om § 20-spørgsmål, og udvalgsspørgsmål besvarer vi selvfølgelig også inden for de ressourcer, vi nu en gang har til rådighed.
Jeg kan oplyse over for Folketinget, at vi i sidste samling besvarede over 1.000 spørgsmål fra Justitsministeriets side.
Der er arbejdsmæssigt sket en voldsom belastning med hensyn til besvarelsen af spørgsmål.
Vi gør det gerne, og vi gør det så udførligt, som vi overhovedet kan, men nogle gange er vi nødt til at hente bidrag udefra for at give et ordentligt, fyldestgørende svar til Folketinget.
Det har vi måttet gøre i dette tilfælde, hvor vi skulle indhente bidrag fra Rigspolitiet.
Baggrunden for, at sagen er kommet frem til offentligheden, før svaret er blevet oversendt til Folketinget, er jo, at når man overfører noget fra én myndighed til en anden myndighed, i dette tilfælde fra Rigspolitichefen til Justitsministeriet, kan man fra pressens side begære aktindsigt. Jeg ved ikke, om det er sket i det konkrete tilfælde, men det er nogle gange det, der sker, når vi ikke først når at få svaret overført til Folketinget.
Nej, det skal man bestemt ikke, og svarene til Folketingets Retsudvalg er enten på vej over, eller også kommer de over i løbet af dagen. I forbindelse med den nu afsluttede valgkamp kom det for første gang frem over for mig, at Folketingets medlemmer ikke længere havde adgang til at se det regelgrundlag, som er gældende for politiets registre.
Det har tidligere stået til rådighed for Folketingets medlemmer i Folketingets bibliotek.
Det var nyt for mig, at det ikke længere var tilfældet.
Derfor blev oplysningerne straks dagen efter bragt over, sådan at de er til rådighed for Folketingets medlemmer, også den del af grundlaget for politiets registreringer, der i øvrigt er fortrolige i forhold til offentligheden.
Dernæst har jeg på baggrund af konkrete sager, som har været fremme også for ganske nylig, kunnet se nødvendigheden af, at politiet fik set sit edb-system igennem, både når det drejer sig om reglerne for automatisk sletning af oplysninger i politiets registre og reglerne for den manuelle sletning.
Jeg mener klart, at der skal ske en opstramning i forhold til, hvor lang tid folk kan stå i registret for en handling, som de har begået for mange år siden.
Jeg har den tilgang, og det er i øvrigt en opfattelse, som rigspolitichefen deler med mig, at det er nødvendigt at se hele regelgrundlaget igennem, og derfor har jeg efter aftale med rigspolitichefen besluttet, at der skal nedsættes en arbejdsgruppe, der meget hurtigt skal prøve at komme med et udspil til et nyt grundlag for sletning bl.a. også i politiets registre.
Offerrådgivningen, som vi havde med i vores handlingsplan, er Rigspolitiet nu klar med.
Der er etableret et sekretariat hos rigspolitiembedet, og der vil gå cirkulærer ud til politikredsene her i den nærmeste fremtid, og derefter skal sekretariatet ud i samtlige 54 politikredse og starte rådgivning op for ofre - forhåbentlig i samarbejde med en række kommuner. Dernæst har Trafikrådet jo kørt et forsøg med at anvende konfliktrådsmodellen, som desværre ikke i omfang var nogen stor succes, men hvor der i de enkelte sager, der blev ført, var positive resultater.
Der er ansat det personale, der nu skal stå for konfliktrådsinstitutionen i et geografisk større område i Danmark, og der er betydelig flere typer af kriminalitet, der kan forelægges for konfliktrådsinstitutionen.
Det er på vej til at blive realiseret.
Så har vi sat et arbejde i gang for at forberede os til de forhandlinger, som vi skal have med de af Folketingets partier, der stod bag det løfte, som vi gav i forbindelse med finansloven med hensyn til Kriminalforsorgens økonomi for indeværende år.
Vi er i gang med at forberede analyser af et alternativ til fængselsstraf, nemlig den elektroniske hjemmeafsoning.
Vi er i gang med at undersøge weekendfængsler.
Vi er i gang med at se resultaterne af de initiativer, vi har taget med hensyn til at anvende samfundstjeneste i videre omfang, hvor der heldigvis også er en opadgående kurve.